Luister: ’n Miljoen gebede vir die Midde-OosteSiriese vlugtelinge omhels mekaar in Damaskus, die hoofstad van dié land. (Argieffoto: Ammar Safarjalani, AP) In die afgelope 11 jaar is meer as die helfte van alle Siriërs ontwortel. Meer as ses miljoen mense het die land as vlugtelinge verlaat, terwyl nóg ses miljoen vir die konflik binne landsgrense gevlug het. Ongelukkig staar die ergste swaarkry en vervolging Christene teen die agtergrond van hierdie moeilike omstandighede in die gesig – alles net omdat hulle Jesus volg. Geopende Deure Suider-Afrika is tans besig met die “Hope for the Middle East”-veldtog om bewustheid oor die vervolging van Christene in die Midde-Ooste te skep. “Ons is al vir jare in dié gebied werksaam en die “Hope for the Middle East”-veldtog is die afgelope sewe jaar aan die gang om die kollig te laat val op die intense vervolging van Christene in hierdie streek. Ons wil deur die veldtog bewustheid, gebedsondersteuning en ander bystand vir Christene in die Midde-Ooste bevorder,” het Elizabeth Botha, mediabeampte vir Geopende Deure Suider-Afrika, gesê. Nog ŉ land in die Midde-Ooste waar daar die afgelope eeu nie een enkele dekade van vrede was nie, is Irak. Almal wat in hierdie land bly, ervaar ŉ daaglikse lewe van onsekerheid. Die besetting van groot dele van die land deur Islamitiese ekstremiste van die Islamitiese Staat van Irak en Sirië (ISIS) tussen 2014 en 2016, het vir diep wonde onder die bevolking gesorg. Talle mense in Irak ervaar gevolglik vandag nog trauma-verwante simptome. “Christene, wat saam met die oorlog ook deur vervolging en ontworteling in die gesig gestaar word, is geen uitsondering nie. Daar is in die ekstreme visie van ISIS geen plek vir Christene nie en gevolglik moet duisende gelowiges van hul huise af wegvlug. Dié wat bly, word dikwels doodgemaak of gevange geneem. ISIS se beheer is in 2016 in sekere dele omvergewerp, maar Christene wat terugkeer, vind dikwels dat hul huise en kerke beroof en verwoes is,” het Botha gesê. Geopende Deure weet dat met gebede en ondersteuning, kan ons die Christene van die Midde-Ooste en die plaaslike kerke in hierdie oorloggeteisterde lande bemagtig om vir hul geloof op te staan. “Ons wil probeer om die wêreld te mobiliseer om in gebed vir die Midde-Ooste te verenig en vanjaar een miljoen gebede van hoop vir ons broers en susters in hierdie gebied te laat opgaan. Saam kan ons die vervolgde kerk help om te oorleef en te skyn – en hoop te laat voortduur.” Botha het gesê lesers kan in gebed by ons vervolgde geloofsfamilie in die Midde-Ooste staan deur hulle stemme by die “Een miljoen stemme in gebed”-veldtog te voeg. Besoek Geopende Deure se webwerf by Opendoors.org.za om te registreer en te help om die wêreld in gebed vir die Midde-Ooste te verlig. Diegene wat registreer, se name sal by die organisasie se “Een miljoen stemme in gebed”-kaart gevoeg word om in gebed met Christene oor die wêreld heen te verenig. Wees een in ŉ miljoen en voeg jou gebed vandag by as ŉ baken van hoop.